(7)

SLK kavatseb aastatel 2006 kuni 2008 teostada investeerimisprojekti nimetuse all „SLK tehnilise baasi ajakohastamine”. Projekti eesmärk on ettevõtte toodangu ajakohastamine. Investeerimisprojekt koosneb üheksast allprojektist (SP 01 kuni SP 09), mille kirjeldused on esitatud allpool. Kirjeldustes on arvesse võetud abisaaja poolt pärast ametliku uurimismenetluse algust esitatud märkusi, millel oli oluline tähtsus investeeringu olemuse selgitamisel. — SP 01 – Tootmisvaldkondade laiendamine: uue rööbastee ehitamine laevatehase territooriumile, mis kohandatakse uueks laevaosade koosterajatiseks, kuhu laevatehas ostab 50tonnise tõstejõuga kraana. Seda laevatehase osa ei ole tänaseni kasutatud tootmiseks, vaid laopinnana. Investeeringu maksumus on kuni 39 825 658 Slovakkia krooni. — SP 02 – Terase automaatse eeltöötlussüsteemina kasutatava kamberpihusti ostmine ja paigaldamine. Investeeringu eesmärk on kiirendada terasplaatide puhastusprotsessi. Uuel kamberpihustil on mitmeid eeliseid olemasoleva rajatise ees: suurem töötlemiskiirus, oluliselt madalam abrasiivmaterjali ja energia tarbimine ning suurem keskkonnasõbralikkus. Terase automaatse eeltöötlussüsteemi teoreetiline võimsus kasvab 12 450 tonnilt 15 700 tonnile. Investeeringu maksumus on kuni 17 500 000 Slovakkia krooni. — SP 03 – Energiajaotussüsteemi paigaldamine rööbasteedele 4 ja 5: rööbasteid 4 ja 5 kasutatakse praegu laevaosade ehituseks ja koostetöödeks. Tehasesse ehitatakse kuus uut energiajaotuspunkti (atsetüleeni, hapniku ja suruõhu jaoks), millega rajatis ajakohastatakse. Investeeringu maksumus on 6 500 000 Slovakkia krooni. — SP 04 – Energiajaotussüsteemi paigaldamine kaile, kus toimub tootmisprotsessi lõppfaas: kaile ehitatakse uued jaotuskanalid ja kaheksa jaotuspunkti (atsetüleeni, hapniku, suruõhu ja elektrienergia jaoks). Eesmärk on vahetada välja olemasolev aeglane ja kulukas süsteem, kus atsetüleen, hapnik ja suruõhk saadakse balloonidest. Investeeringu maksumus on kuni 3 500 000 Slovakkia krooni. — SP 05 – Horisontaalne puurimisseade: W 100 tüüpi horisontaalse puurimisseadme soetamine. Tänaseni on SLK rentinud vanemat tüüpi seadet (W 75). W 100 tüüpi seade on kaasaegsem oma tehniliste tingimuste poolest. Sellega saab töödelda rohkem erinevaid osi ja tunduvalt tõhusamalt (rohkem pöördeid minutis). Investeeringu maksumus on kuni 6 000 000 Slovakkia krooni. — SP 06 – Materjalilõikustsehh: hüdrauliliste tõstepukkide soetamine. Tänaseni on kasutatud alternatiivset vähemtõhusat tehnoloogiat. Investeeringu maksumus on kuni 2 000 000 Slovakkia krooni. — SP 07 – Kvaliteedikontrolli täiustamine: laevakere kontrollmõõtmine tootmise ajal; töö kvaliteedi kontrollimine pärast üksikuid tööoperatsioone; värvi ja materjalide mõõtmiseks ettenähtud teisaldatava röntgenaparaadi ostmine; terasplaatide paksuse mõõtmiseks mõeldud ultraheliaparaadi ja sondeerimisseadme soetamine. Investeeringu maksumus on kuni 2 000 000 Slovakkia krooni. — SP 08 – Transpordivahendite pargi uuendamine: platvormveok, kahveltõstuk, pliist veoaku laadija. Investeeringu maksumus on kuni 2 000 000 Slovakkia krooni. — SP 09 – Alumiiniumi ja roostevaba terase keevitustsehhid: elektrilukkude valmistamise tsehh, torukeevituse tsehh. Nende kahe tsehhi töö tellitakse praegu allhanke korras. Investeeringu maksumus on kuni 1 000 000 Slovakkia krooni.